סין ממשיכה ברפורמות: רצועת הניוד של היואן תורחב - גלובל - TheMarker
סין ממשיכה ברפורמות: רצועת הניוד של היואן תורחב
החל ממחר יוכל שער החליפין של היואן להתחזק או להיחלש ב-2% לעומת הרמה שקובע הבנק המרכזי בכל בוקר
הבנק המרכזי של סין שיחרר את אחיזתו ביואן והכפיל בשבת את רצועת הניוד היומית של המטבע, לאחר שהממשלה התחייבה לתת לכוחות השוק תפקיד מרכזי יותר בכלכלה.
הבנק המרכזי מסר כי החל ממחר יורשה שער החליפין להתחזק או להיחלש ב-2% לעומת הרמה שהוא קובע בכל בוקר. "זה שינוי משמעותי בכיוון של מנגנוני שער חליפין יותר מכווני שוק בסין, מה שמסמל נסיגה הדרגתית של הבנק המרכזי מהתערבות רגילה בשוק המט"ח", אמר פו קינג, ראש חטיבת מסחר במט"ח בסטנדרד צ'רטרד בשנחאי.
אנליסטים אמרו כי הצעד הוא סימן לביטחון בכך שהבנק המרכזי הצליח להיאבק בהצלחה במגפת הספקולנטים בשוק המט"ח, ובה בעת מאותת כי הרגולטורים מאמינים שהכלכלה יציבה מספיק בכדי להתמודד עם הרפורמות הבאות. באשר לניסיון של בייג'ין לעודד את השימוש הבינלאומי ביואן, הרי שכאן כבר יש פחות הסכמה. יש המזהירים כי תנודתיות גבוהה יותר עלולה להניא חברות משימוש ביואן בטווח הקצר.